CELEX: 
Language: el
Date: 2017-03-29 00:00:00
Title: ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος VI του κανονισμού (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος

ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.3.2017
            
            
               για την τροποποίηση του παραρτήματος VI του κανονισμού (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τις ουσίες που καταστρέφουν τη στιβάδα του όζοντος
                  1
               , και ιδίως το άρθρο 13 παράγραφος 2,
            
            
               Εκτιμώντας τα ακόλουθα:
            
            
               (1)Το παράρτημα VI του κανονισμού (ΕΚ) αριθ. 1005/2009 καθιερώνει οριακές ημερομηνίες μετά τις οποίες δεν θα πρέπει πλέον να χρησιμοποιούνται halons σε πυροσβεστήρες ή συστήματα πυροπροστασίας σε «νέους εξοπλισμούς», συμπεριλαμβανομένων των νέων αεροσκαφών. Σύμφωνα με το σημείο 2 στοιχείο β) του παραρτήματος VI του κανονισμού (ΕΚ) αριθ. 1005/2009, ο ορισμός των «νέων εξοπλισμών» εξαρτάται από την ημερομηνία υποβολής της αίτησης για πιστοποίηση τύπου στην αρμόδια ρυθμιστική αρχή. 
            
            
               (2)Για λόγους νομικής σαφήνειας και συνέπειας κατά την εφαρμογή του κανονισμού (ΕΚ) αριθ. 1005/2009, είναι απαραίτητο να προσδιοριστεί, στον ορισμό των «νέων εξοπλισμών» στο σημείο 2 στοιχείο β) του παραρτήματος VI του κανονισμού (ΕΚ) αριθ. 1005/2009, ότι προκειμένου για αεροσκάφη, η «αίτηση για πιστοποίηση τύπου» αφορά μόνον τις αιτήσεις για πιστοποίηση νέου τύπου και δεν περιλαμβάνει τις αλλαγές στην πιστοποίηση υφιστάμενων τύπων. Αυτό συμβαδίζει επίσης με το σκεπτικό που ακολουθούν τα πρότυπα σχετικά με τα halons από τον Διεθνή Οργανισμό Πολιτικής Αεροπορίας.
            
            
               (3)Ως εκ τούτου, ο κανονισμός (ΕΚ) αριθ. 1005/2009 θα πρέπει να τροποποιηθεί αναλόγως.
            
            
               (4)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 25 παράγραφος 1 του κανονισμού (ΕΚ) αριθ. 1005/2009,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο σημείο 2 στοιχείο β) του παραρτήματος VI του κανονισμού (ΕΚ) αριθ. 1005/2009 προστίθεται η ακόλουθη δεύτερη περίοδος:
            
            
               «Προκειμένου για αεροσκάφη, η υποβολή αίτησης για πιστοποίηση τύπου αφορά υποβολή αίτησης για πιστοποίηση νέου τύπου αεροσκάφους.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 29.3.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 286 της 31.10.2009, σ. 1.